Rustenburg-juffrou voor skool doodgeskiet’n Onderwyseres is Dinsdag voor die Rutanang Primary School in Rustenburg doodgeskiet. (Foto: SAPD) ŉ 45-jarige onderwyseres is Dinsdag deur twee onbekende mans voor die Rutanang Primary School in Rustenburg doodgeskiet. Die voorval het omstreeks 07:00 plaasgevind, terwyl onderwysers en leerders by die skool aangekom het. Die polisie in Noordwes het nou sy 72-uur-aktiveringsplan in werking gestel om die aanvallers vas te trek. “Volgens die inligting wat ons ontvang het, was die onderwyseres in haar Toyota Fortuner voor die skool toe die verdagtes haar genader en op ŉ kort afstand geskiet het. Die verdagtes, wat niks uit die voertuig gesteel het nie, het van die toneel weggestap,” het brig. Sabata Mokgwabone, polisiewoordvoerder, gesê. Nooddienswerkers is na die toneel ontbied, maar die onderwyseres is op die toneel dood verklaar. “Die motief is nog onduidelik en die polisie se ondersoek duur voort. Niemand is al in hegtenis geneem nie.” Lt.genl. Sello Kwena, provinsiale polisiehoof, sê hy is geskok oor “dié gevoellose daad van geslagsgebaseerde geweld”. Hy doen ook ŉ beroep op mense om saam met die polisie te werk sodat die skuldiges aan die pen kan ry. Die LUR vir onderwys in dié provinsie, Mmaphefo Matsemela, sê sy is platgeslaan deur die voorval. “Ek is namens die departement verskriklik kwaad en veroordeel hierdie aaklige voorval voor een van ons skole ten sterkste. Ek is teleurgesteld dat maatskaplike euwels uitdrukking in ons skole kry. “Ons skole is ŉ weerspieëling van dít wat in ons gemeenskappe plaasvind. Dit is werklik nou tyd om as burgers te besin oor die uitdagings wat ons gemeenskappe in die gesig staar. Ek glo die polisie sal die skuldiges agter dié aaklige voorval opspoor.” Matsemela het haar meegevoel met die onderwyseres se geliefdes en die skoolgemeenskap uitgespreek. Die departement het reeds beraders na die skool gestuur om leerders en onderwysers by te staan.